Samfaina

Sa **samfaina** o **pebrereta** est unu màndigu fatu cun un'amesturu de incueddus de birduras cun tamàtiga chi podint essi, segundu sa zona, piberoni, cibudda e pedringianu, e a pustis cundiu cun pedrusèmini e pìbiri. Si podit papai a solu o impari cun petza, sitzigorrus o pisci

Su fueddu *samfaina* s'agatat scritu sa prima borta su 1890, e benit de sa prus bècia *samfònia*, de su latinu *symphōnĭia* (sinfonia).

## Descritzioni

In prus de sa tamàtiga, custu pratu podit includi piberoni, pedringianu, allu, cibudda e àteras birduras (comenti sa crocoriga, crocorighedda o sa patata), in proportzionis diferentis segundu su logu. Est unu pratu chi si frigit in sa sartàina e si podit cundiri cun pedrusèmini e pìbiri o cun àteras erbas che arrìgamu, tumu o làuru.

Si podit papai a solu cun su pani o comenti cumpàngiu de un'elementu principali che petza, pisci, legùminis, sitzigorrus, arrosu, pasta o birdura. Papau a solu, s'iat a podi cunsiderai unu de is pratus-steddu de sa coxina de is Paisus Catalanus e, candu fait de acumpangiamentu, est una de is cuàturu bànnias fundamentalis de sa coxina burghesa e populari de is Paisus Catalanus, impari cun cun s'allioli, su sofregit e sa picada.

A parri de Joan Perucho e Néstor Luján, est "sa bànnia prus de importu, s'ùnica bànnia chena discussioni chi sa coxina catalana at bitiu a sa gastronomia".

Tocat a cunsiderai chi s'arribu de sa tamàtiga, aici fitiana in dii de oi in sa coxina catalana, est rexenti. In manera cuncreta, est arribau de s'Amèrica in su de XV sèculus. Parit chi sa spraxidura de bànnias a basi de tamàtiga in su Mediterràneu ocidentali siat acuntèssia po mori de is negòtzius cumertzialis intra is paisus de sa zona. Tocat ipotisai, duncas, chi sa samfaina cumenti si connoscit oi in dii, impari cun àteras variantis che sa *ratatolla ocitana* e is bànnias de tamàtigas napuletanas, no esistiat. Est possìbili duncas chi sa samfaina catalana de su de XIV sèculus e innantis fiat idèntica a su chi oi ddi narant escalivada o espencat.

## Àterus nòminis
In is Paisus Catalanus podeus agatai su pròpiu pratu, o unu chi dd'assimbillat meda, cun àterus nòminis, mancai su de "samfaina" siat su prus spraxu. Me in Girona ddi narant **pebrot i tomata**, e me in Eivissa  **salsa de tomata i pebreres**.

Su **mullador** est su nòmini chi ddi narant a sa samfaina in unas cantu contradas centralis e meridionalis de su Paisu Valentzianu, cun totu chi custu fueddu tèngiat unu sentidu prus mannu de bànnia po aciupai. Custu nòmini benit de s'atzioni de aciupai (sciundi in bànnia) calincunu alimentu prus fundamentali e prus pagu saboriu, comenti po esempru una turta de trigu moriscu o pani. Custu fueddu iat a podi tenni ligàmini cun su murtzianu *moje*, una genia de insalada de birduras po aciupai su pani.

## Variatzionis

Arretzetas sìmilis a sa samfaina funt sa *piperrada* basca, s'alboronía andalusa, sa fritada murtziana, su *pisto* mancianu cun tamàtiga, cibudda e tunnu, sa *fritada* riojana e puru su *[[txilindron]]* bascu cun cibudda e piberoni trisinau. Sa *[[Chamfaina|chanfaina]]* castigliana, mancari cumpartzendi un'etimologia pròssima, non si podit cumparai cun sa samfaina.

A foras de la penìsula Ibèrica ddoi at retzetas chi dd'assimbillant: sa *ratatolha* (*ratatouille* in francesu) ocitana cun tamàtiga, pedringianu e crocorighedda, su*ragù* napoletanu cun tamàtiga e petza, *sa* *kapunata* maltesa o sa *caponata* siciliana.

In Maiorca a unu pratu sìmili ddi nant *tombet* e si fait cun fitas finas de patata, pedringianu e piberoni arrùbiu fritas in ollu de olia. Apustis de tramudai is fitas a una cassola si coberit cun tamàtiga frita cun allu e pedrusèmini e si ponit in su forru po unu pagu. Su *tombet* si podit papai sceti comenti pratu vegetarianu, ma in sa coxina locale maiorchina si serbit a fitianu po acumpangiai su costàgiu de porcu o cun sa serviola/lampuga, segundu su perìodu de s'annu.

In càncua contrada de su sud de su Paisu Valentzianu, che s'Alcoià e s'Alacantí, custu pratu, cun su nòmini de **mullador**, fitianamenti est acumpangiau cun tunnu o merlutzu, arregordendi su *pisto* mancinu, ma a fitianu chena cibudda. A banda de custu nòmin, me in La Marina ddi podint nai puru **pebrereta** o ***tomacat*** e ddi-si podit agiungi crocoriga in istadi e incueddus de pisci, e patata.

## Bibliografia

* Assumpta Miralpeix, *Aquí Hi Ha Teca! Receptes de cuina catalana amb història*

## Riferimentus